प्रधानमन्त्री रावले त्यस भेटघाटमा हिन्दु राजा वीरेन्द्रप्रति धेरै भारतीय जनताको आस्था रहेको कुरा व्यक्त गरे । साथसाथै, उनले नेपालमा भारतविरोधी भावना फैलिएकामा चिन्ता पनि जाहेर गरे । खास गरी, समकालीन पत्रिकाका सम्पादकलाई राष्ट्रियसभामा मनोनीत गरिएको, पूर्व–पश्चिम राजमार्गको कोहलपुर–वनबासा सडक निर्माणको ठेक्का भारतलाई दिएको विरोधमा राजीनामा दिएका यातायातमन्त्री हरिश्चन्द्र महतलाई राजपरिषद्मा नियुक्त गरिएको विषयमा भारतीय पक्ष नाखुस रहेछ । प्रधानमन्त्री नरसिंह रावले ‘जेसुकै भए पनि अब छिमेकी बदल्न सकिँदैन, मिलेर काम गर्नुपर्छ’ भन्दै कुराकानीको बिट मार्न खोजे । मैले पनि हिन्दी भाषामै उनले उठाएका प्रश्नको जवाफ दिने प्रयास गरेँ र भारतीय पक्षले नेपाललाई हेप्ने काम गरेका झन्डै १८ बुँदा सप्रमाण प्रस्तुत गरेँ ।
